༢༠༡༧་ལོའི་ཟླ་བཞི་བ་ཡི་ནང་དུ།ཆབ་མདོ་གྲོང་ཁྱེར་མི་དམངས་སྲིད་གཞུང་གིས་༼ཆབ་མདོ་གྲོང་ཁྱེར་བོད་ཡིག་སྤྱི་ཚོགས་སྤྱོད་ཡིག་དོ་དམ་ཐབས་ཚུལ་༽ཞེས་པའི་ས་གནས་སྲིད་འཛིན་རང་བཞིན་ཅན་གྱི་སྒྲིག་སྲོལ་ཞིག་བཟོས་ནས་གསལ་བསྒྲགས་བྱས་ཤིང་།ཁྲིམས་དེ་ད་ལོའི་ཟླ་༦་པའི་ཚེས་༡་ནས་བཟུང་ལག་བསྟར་བྱེད་ཀྱི་ཡིན་ཟེར།སྤྱི་ཚོགས་སྤྱོད་ཡིག་ཅེས་བ་ནི་ཁྲོམ་དང་སྤྱི་ཚོགས་ལ་དམིགས་ནས་བེད་སྤྱོད་བྱེད་པའི་ཡི་གེ་ལ་གོ་དགོས།དཔེར་ན་ཚོང་ཁང་གི་སྒོ་བྱང་དང་སྲིད་གཞུང་གི་ཐེམ་ག་དང་ཚོང་རྫས་ཀྱི་གསལ་བཤད་ལ་སོགས་པ་ལྟ་བུ་ལ་སྤྱི་ཚོགས་སྤྱོད་ཡིག་ཟེར་གིན་ཡོད།ཁྱོན་བསྡོམས་པའི་དོན་ཚན་བཅུ་གཉིས་ཡོད་པའི་ཆབ་མདོ་སྲིད་གཞུང་གི་སྒྲིག་སྲོལ་དེ་ནི་ཆབ་མདོ་གྲོང་ཁྱེར་གྱི་སྤྱི་ཚོགས་ཀྱི་སྟེང་དུ་བོད་ཡིག་ཇི་ལྟར་བཀོལ་སྤྱོད་བྱེད་པ་ལ་ལམ་སྟོན་དང་སྟངས་འཛིན་བྱེད་པའི་ཁྲིམས་སྲོལ་ཞིག་ཡིན་ལ།བོད་རང་སྐྱོང་ལྗོངས་ཀྱིས་༡༩༨༨་ལོར་བཟོས་ཤིང་༢༠༠༢་ལོར་བཟོས་བཅོས་བྱས་པའི་༼བོད་རང་སྐྱོང་ལྗོངས་ཀྱི་བོད་སྐད་ཡིག་སློབ་སྦྱོང་དང་བཀོལ་སྤྱོད།དར་སྤེལ་ཐད་ཀྱི་གཏན་འཁེལ་༽ཞེས་པའི་བོད་སྐད་ཡིག་རང་སྐྱོང་སྲོལ་ཡིག་གི་དོན་ཚན་༡༡་དང་༡༢་ཀྱི་སྤྱི་ཚོགས་སྤྱོད་ཡིག་གི་གཏན་འབེབས་དེ་ཆབ་མདོ་ས་ཁུལ་ནས་མངོན་གྱུར་དང་ལག་བསྟར་བྱེད་པའི་ཆེད་དུ་བཟོས་བའི་ས་གནས་་སྲིད་གཞུང་གི་སྒྲིག་སྲོལ་འཐུས་ཚང་བ་ཞིག་ཀྱང་ཡིན།ད་ལྟ་ཆབ་མདོ་ས་ཁུལ་སྲིད་གཞུང་གིས་བཟོས་བའི་ཁྲོམ་ངོ་སོགས་ཀྱི་བོད་ཡིག་འབྲི་སྟངས་དོ་དམ་དང་སྟངས་འཛིན་བྱེད་པའི་ཁྲིམས་འདི་ནི་བོད་ཡིག་དང་ཁྲིམས་ལུགས་རིག་པ་གཉིས་ཆ་ཤེས་པའི་བོད་ལྗོངས་ཀྱི་ཤེས་ཡོན་ཅན་དང་ཁྲིམས་བཟོ་མི་སྣ་སོགས་ཟུང་འབྲེལ་གྱིས་བཟོས་པ་ཞིག་ཡིན་པས།དེང་རབས་ཁྲིམས་ལུགས་ཀྱི་ཁྱད་ཆོས་དང་དགེ་མཚན་ཕལ་ཆེ་བ་ཚང་བ་མ་ཟད།དེང་སྐབས་བོད་ཀྱི་སྤྱི་ཚོགས་ཀྱི་ཁྲོད་དུ་བོད་ཡིག་ཕྱིན་ཅི་ལོག་པའི་སྒོ་ནས་བེད་སྤྱོད་བྱེད་བཞིན་པའི་སྤྱི་ཚོགས་གནད་དོན་ལ་དམིགས་ནས་སྣང་ཚུལ་ངན་པ་དེ་དག་གཏན་འགོག་གི་ནུས་པ་ཡང་འབྱུང་ངེས་ཡིན།དཔེར་ན་ཁྲིམས་དེའི་དོན་ཚན་༡༡་གི་ནང་དུ་ཁྲིམས་འགལ་གྱི་བྱ་སྤྱོད་ཅི་ཞིག་ཡིན་པ་དང་དེ་ལ་དཔག་པའི་ཆད་པ་ཇི་ལྟར་གཅོད་དགོས་བ་སོགས་གཏན་འཁེལ་བྱས་ཡོད་པ་མ་ཟད།སློབ་གྲྭ་དང་ལས་ཁུངས་སོགས་ཀྱི་འགན་འཁྲུ་ཡང་ཁ་གསལ་བར་གཏན་འཁེལ་བྱས་ཡོད་པ་ལྟ་བུའོ།